মস্কো হামলায় অভিযুক্ত শামসিদ্দিনের গ্রামে গিয়ে বিবিসি যা দেখতে পেল
মস্কোর কনসার্টে হামলায় অভিযুক্ত চারজন ব্যক্তিকে রোববার রাশিয়ার একটি আদালতে তোলা হয়। কনসার্ট হলে চালানো এই নৃশংস হামলায় অন্তত ১৩৯ জন নিহত হয়েছেন।
শুনানির ফুটেজে অভিযুক্ত ফরিদুনি শামসিদ্দিন, দালেরদজন মিরজোয়েভ, সাইদাক্রামি মুরোদালি রাচাবালিদোজা এবং মুহাম্মদ সোবির ফায়জভকে গুরুতর আহত অবস্থায় দেখা গেছে। কাউকে কাউকে আদালত কক্ষে নুয়ে ঢুকতেও দেখা গেছে।
রাশিয়ান নিরাপত্তা বাহিনী নিজেই তাদের নৃশংস জিজ্ঞাসাবাদ সেশনের ভিডিও ফাঁস করেছে। জানা যাচ্ছে, কমপক্ষে একজন ব্যক্তিকে ইলেকট্রিক শকও দেয়া হয়েছে।
অভিযুক্তদের একজন, ২৫ বছর বয়সী শামসিদ্দিনের মুখ মারাত্মকভাবে ফোলা দেখাচ্ছিল। তার বিরুদ্ধে এই হামলায় আরো দুইজনকে নিয়োজিত করার অভিযোগ রয়েছে - যাদের সোমবার গ্রেফতার করা হয়েছে।
তাজিকিস্তানে শামসিদ্দিনের পরিবার যেখানে বাস করে সে এলাকায় বিবিসি গিয়েছিল।
তাজিকিস্তানের রাজধানী দুশানবে থেকে ৪০ কি.মি উত্তর-পশ্চিমে লয়োব নামের একটি গ্রামের বাসিন্দা সে।
ওই গ্রামে গিয়ে আমি দেখি লয়োবের জমি শুষ্ক। বেশি গরমও না বেশি ঠাণ্ডাও নয় এমন একটি পাহাড়ি গ্রাম এবং আশেপাশে কোন ও নদী নেই।
গ্রামের যুবকরা প্রধানত কৃষি, নির্মাণ বা স্থানীয় বাজারে কাজ করে জীবিকা নির্বাহ করে।
শনিবার তাজিক আইনশৃঙ্খলা বাহিনীকে ওই এলাকায় দেখা গেছে। তারা শামসিদ্দিনের বাবাকে জিজ্ঞাসাবাদের জন্য নিয়ে গেছে বলেও জানা গেছে।
নাম প্রকাশে অনিচ্ছুক একজন গ্রামবাসী বিবিসিকে বলেছে, লয়োবের আরো ডজনখানেক লোকের সাথে ছয় মাস আগে শামসিদ্দিন প্রথম রাশিয়াতে পাড়ি জমায়।
রাশিয়ায় অভিবাসী হওয়া হাজার তাজিকের মধ্যে শামসিদ্দিনও একজন, যে তাজিকের স্বল্প মজুরি এবং অতি মাত্রার বেকারত্ব থেকে পালিয়ে অভিবাসী হওয়ার পদক্ষেপ নিয়েছে।
তাজিক কর্তৃপক্ষ বলছে, গত বছর ৬ লাখ ৫২ হাজারেরও বেশি মানুষ রাশিয়ায় অভিবাসন করেছে। তবে, রাশিয়ান কর্তৃপক্ষ বলছে এই সংখ্যা দশ লাখও হতে পারে।
গ্রামবাসীরা জানিয়েছে, তিন মাস পর শামসিদ্দিন রাশিয়া থেকে তুরস্কে যায় এবং মার্চের শুরুতে রাশিয়ায় ফিরে আসে।
গ্রামে আমি যাদের সাথেই কথা বলি কেউই বিশ্বাস করে না ২৫ বছর বয়সী এই যুবক এই ধরনের একটি ‘সন্ত্রাসী হামলা’ করতে পারে!
শামসিদ্দিনকে জিজ্ঞাসাবাদের ফুটেজ অনলাইনে দেখার পর একজন গ্রামবাসী আমাকে বলেছেন, “ আইনশৃঙ্খলা বাহিনী তাকে এতোটাই মারধর ও নির্যাতন করেছে যে সে লেনিনের মৃত্যুর দায় নিতেও প্রস্তুত।”
রাশিয়ান আইনশৃঙ্খলা বাহিনীর ফাঁস করা তিন মিনিটের ভিডিওতে তাকে কাঁপতে দেখা যায়।
এই সময় একজন সৈনিক তার চুল ধরে মাথা মাটিতে ঠুকে সৈনিকের বুট জুতার সাথে ঠেলে দিচ্ছে বলেও দেখা যায়।
রাশিয়ান ভাষায় শামসিদ্দিন বলেছে, সে পাঁচ লাখ রুবলের বিনিময়ে মস্কোতে এই গণহত্যা চালিয়েছে।
তাজিকিস্তানের প্রেসিডেন্ট ইমোমালি রাহমন এই হামলাকে ‘লজ্জাজনক এবং ভয়ঙ্কর ঘটনা’ বলে বর্ণনা করেছেন।
তিনি তার দেশের জনগণকে উগ্রবাদী গোষ্ঠীর প্রভাব থেকে শিশু ও যুবকদের রক্ষা করতে আহবান জানিয়েছেন। একই সাথে ‘তাজিক জাতির সুনামকে ভূলুণ্ঠিত না করার’ও আহবান জানিয়েছেন।
ইসলামিক স্টেট এই গণহত্যার দায় স্বীকার করে হামলার ফুটেজ প্রকাশ করেছে যা বিবিসি যাচাই করেছে।
রাশিয়ার প্রেসিডেন্ট ভ্লাদিমির পুতিন দাবি করেছেন, জিহাদিদের পশ্চিমারা এবং ইউক্রেনিয় গোয়েন্দারা সাহায্য করেছিল। যে দাবি প্রত্যাখ্যান করেছে ইউক্রেন।
মি. রাহমন মি. পুতিনের সাথে ফোনে এই হামলার নিন্দা জানিয়ে কথা বলেছেন। রাশিয়ার প্রেসিডেন্টকে তিনি বলেছেন, “সন্ত্রাসীদের কোনও জাতীয়তা নেই, দেশ নেই, ধর্ম নেই।”
শুক্রবারের হামলার পর রাশিয়ায় কর্মরত তাজিক নাগরিকরা ইতোমধ্যেই বেশ সমস্যার সম্মুখীন হতে শুরু করেছে।
মস্কোতে একজন তাজিক অভিবাসী শ্রমিক আমাকে বলেছেন, তার এলাকায় সে নিরাপত্তা ব্যবস্থা আরো বাড়াতে দেখেছে। এবং যাদের এশিয়ান চেহারা তাদের নথিপত্র পুলিশ যাচাই করে দেখছে।
যাদের কাগজপত্র নেই তাদের নির্বাসনের ঝুঁকি রয়েছে।
সে ভবিষ্যতের জন্য উদ্বিগ্ন।
“এখন যেহেতু হামলার অপরাধীরা তাজিকিস্তানের নাগরিক হিসেবে চিহ্নিত হয়েছে, এটা তাজিকদের প্রতি রাশিয়ানদের ঘৃণা আরো বাড়িয়ে দিতে পারে”, বলছেন তিনি।
তাজিকিস্তানের প্রায় প্রতিটি পরিবার থেকে এক বা একাধিক সদস্য কাজের জন্য রাশিয়ায় পাড়ি দিয়েছে।
মধ্য এশিয়ার ক্ষুদ্র ও দরিদ্র এই দেশের অর্থনীতির জন্য তাজিক অভিবাসীদের পাঠানো অর্থ গুরুত্বপূর্ণ ফ্যাক্টর হিসেবে কাজ করে।
৪০ বছর বয়সী নির্মাণ শ্রমিক আইরাজ আশুরোভ, তার দুই ভাই এবং ছেলেদের নিয়ে প্রায়শই কাজের জন্য রাশিয়ায় যাতায়াত করেন।
তিনি সম্প্রতি পরিবারকে দেখতে তাজিকিস্তানে ফিরেছেন কিন্তু শুক্রবারের হামলার আলোকে তিনি রাশিয়ায় ফিরে যাওয়ার বিষয়ে উদ্বিগ্ন।
“আমি এক মাস আগে রাশিয়া থেকে ফিরে এসেছি এবং আবার মস্কোতে যাচ্ছি - কিন্তু মস্কোর সাম্প্রতিক ঘটনার পর, আমি আমার ভাইদের পরিণতি কী হবে তা ভেবে চিন্তিত", মিঃ আশুরভ বিবিসিকে বলেছেন।
"সাধারণত এই ধরনের ক্ষেত্রে, অভিবাসী শ্রমিকদের উপর চাপ বৃদ্ধি পায়", বলছিলেন তিনি।
ভ্লাদিমির পুতিনের একজন গুরুত্বপূর্ণ মিত্র, রাশিয়ান রাজনীতিবিদ সার্গেই মিরনভ জাতীয় নিরাপত্তা জোরদার করার জন্য মধ্য এশিয়ার দেশগুলির লোকদের জন্য ভিসামুক্ত প্রবেশ বাতিল করার প্রস্তাব করেছেন।
তিনি বিশ্বাস করেন, সন্ত্রাসী হামলা মোকাবেলায় রাশিয়ান সরকারকে অভিবাসন প্রক্রিয়ার উপর নিয়ন্ত্রণ কঠোর করতে হবে।
সাম্প্রতিক বছরগুলিতে আইএস-এ যোগদানকারী বেশির ভাগ তাজিক নাগরিক হল রাশিয়াতে কর্মরত অভিবাসী শ্রমিক, যাদের সোশ্যাল মিডিয়া বা টেলিগ্রামের মতো মেসেজিং অ্যাপের মাধ্যমে দলে নেওয়া হয়েছে।
ইসলামিক স্টেটের এই সাম্প্রতিক হামলায় জড়িত থাকার অভিযোগে অভিযুক্তদের কেউ কেউ স্বীকার করেছেন যে তাদের সাথে অর্থের প্রতিশ্রুতি দিয়ে সোশ্যাল মিডিয়ার মাধ্যমে যোগাযোগ করা হয়েছিল।
তাজিক সরকার বলেছে, ২০১৪ সাল থেকে ২০১৬ সালের মধ্যে আইএসে যোগদানকারী  দুই হাজার নাগরিকের বেশির ভাগকেই রাশিয়ায় নিয়োগ দেওয়া হয়েছিলো।
দুশানবে ভিত্তিক সেন্টার ফর আফগানিস্তান স্টাডিজের প্রধান কাসিম শাহ ইস্কান্দারভ বিশ্বাস করেন, যে মধ্য এশিয়ার দেশগুলো থেকে আসা অভিবাসী শ্রমিকরা 'র‍্যাডিক্যাল' বা উগ্রপন্থী গোষ্ঠীগুলোতে নিযুক্ত হওয়ার বেশি ঝুঁকিতে থাকেন।
আইএসের সাম্প্রতিক লজিস্টিক হাব হিসেবে তুরস্কের গুরুত্ব তুলে ধরে তিনি বলেন, তাজিক এবং রাশিয়ানরা যেখানে ভিসা ছাড়াই ভ্রমণ করতে পারে।
তুরস্ক অবশ্য জোর দিয়ে এটা বলেছে যে, সাম্প্রতিক হামলায় যুক্ত তাজিকরা সেখানে গিয়ে উগ্রপন্থী হয়নি, বরং আগেই হয়েছে।
অভিবাসী কর্মীদের রাশিয়ায় প্রবেশের পর তিন মাসের মধ্যে একটি বাসস্থান এবং ওয়ার্ক পারমিট পেতে হবে। যার খরচ পড়ে প্রায় ৪৩০ ডলার বা ৪০ হাজার রুবল।
কিছু অভিবাসী তিন মাসের সময়সীমা শেষ করার আগেই রাশিয়া ছেড়ে তুরস্কে যায় এবং অর্থ পরিশোধ এড়াতে রাশিয়ায় পুনরায় প্রবেশ করে।
মিঃ ইস্কান্দারভ বিশ্বাস করেন, ইসলামিক স্টেটের (আইএস) প্রাথমিক ঘাঁটি আফগানিস্তান। এবং অনেক তাজিকেরই সেখানে মগজ ধোলাই করা হয়েছে।
তাজিকিস্তানের দক্ষিণে আফগানিস্তানের সীমানা। বিভিন্ন প্রতিবেদনে ইঙ্গিত করা হয়েছে, ২০২১ সালের আগস্টে তালিবান ক্ষমতায় ফিরে আসার পর থেকে, আফগানিস্তানে আইএস এবং আল-কায়েদার মতো সংগঠন এবং গোষ্ঠীর উপস্থিতি বেড়েছে।
জাতিসংঘের মহাসচিব আন্তোনিও গুতেরেসের সর্বশেষ প্রতিবেদনেও আফগানিস্তানে সন্ত্রাসী গোষ্ঠীগগুলির সক্রিয়তাকে এখনও আঞ্চলিক নিরাপত্তাকে ক্ষুণ্ণ করার একটি কারণ হিসাবে বিবেচনা করা হয়েছিল।
রাশিয়ার নেতৃত্বে একটি সামরিক ব্লক হল 'কালেকটিভ সিকিউরিটি ট্রিটি অর্গানাইজেশন' (সিএসটিও)।
যার মধ্যে রয়েছে বেলারুশ, কাজাখস্তান, কিরঘিজস্তান, আর্মেনিয়া (সম্প্রতি যার সদস্যপদ স্থগিত করা হয়েছে) এবং তাজিকিস্তান।
গত মাসে সিএসটিও বলেছে, তাজিকিস্তানের দক্ষিণ সীমান্তে আইএস যোদ্ধা এবং অন্যান্য ইসলামপন্থী জঙ্গিদের সংখ্যা বৃদ্ধি পেয়েছে।
এই সংস্থার মতে, এই গোষ্ঠীগুলির জন্য প্রশিক্ষণ শিবিরের নেটওয়ার্কও বিস্তৃত হচ্ছে।
তাদের বেশির ভাগ বিদেশি যোদ্ধা তাজিকিস্তানের সীমান্তবর্তী আফগানিস্তানের উত্তরাঞ্চলের।
১৪ই আগস্ট ২০২৩: ইরানে সশস্ত্র হামলায় একজন নিহত হয়। মূল সন্দেহভাজন একজন তাজিক নাগরিক।
৩রা জানুয়ারি ২০২৪: দক্ষিণ ইরানে আত্মঘাতী হামলায় কম পক্ষে ৮৯ জন নিহত হন। দুইজন তাজিক নাগরিক জড়িত ছিলেন।
২৮শে জানুয়ারি ২০২৪: তুরস্কে ক্যাথলিক চার্চে হামলায় একজন নিহত হন। একজন তাজিক সন্দেহভাজন।
গত ১০ বছরে তাজিকিস্তানে ছয় হাজার ৬৮০টি সন্ত্রাসবাদী এবং চরমপন্থী অপরাধ সংঘটিত হয়েছে।
গত তিন বছরে ২৪ জন তাজিক নাগরিক ১০টি ভিন্ন দেশে সন্ত্রাসী কর্মকাণ্ড চালিয়েছে।
দুই হাজার তাজিক নাগরিক আইএসে যোগ দিতে সিরিয়া ও ইরানে গিয়েছিল। তাদের অর্ধেককে হত্যা করা হয়েছে বলে ধারণা করা হচ্ছে।
প্রায় চার হাজার ৭৫ জন তাজিক নাগরিককে "চরমপন্থী ও সন্ত্রাসী কর্মকাণ্ড" চালানোর জন্য বিচার করা হয়েছে।
(সূত্র: তাজিকিস্তান সরকার)

মস্কোর কনসার্টে হামলায় অভিযুক্ত চারজন ব্যক্তিকে রোববার রাশিয়ার একটি আদালতে তোলা হয়। কনসার্ট হলে চালানো এই নৃশংস হামলায় অন্তত ১৩৯ জন নিহত হয়েছেন।